ไทยไม่เจอผลกระทบติดบัญชีฟอกเงิน
ธปท.เผยไทยไม่มีปัญหาธุรกรรมการเงินระหว่างประเทศ แม้จะติดบัญชีเสี่ยงฟอกเงิน
30 ต.ค. 2555

ธปท.เผยไทยไม่มีปัญหาธุรกรรมการเงินระหว่างประเทศ แม้จะติดบัญชีเสี่ยงฟอกเงิน
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า กรณีที่ไทยอยู่ในบัญชีประเทศที่มีความเสี่ยงเรื่องการฟอกเงินและสนับสนุนทางการเงินแก่การก่อการร้าย(เกรย์ลิส) ของคณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงิน (Financial Action Task Force: FATF) ขณะนี้ไม่ได้สร้างปัญหาในการทำธุรกรรมการเงินระหว่างประเทศยากลำบากมากนัก 
อย่างไรก็ตามยอมรับว่าในบางรายอาจจะประสบปัญหาเพิ่มขึ้นบ้าง เนื่องจากสหรัฐมีระเบียบหรือมีกฎหมายตรวจสอบการทำธุรกรรมได้ในกรณีที่สงสัย แต่โดยภาพรวมประเทศไทยไม่ใช่ประเทศที่เกี่ยวข้องหรอืไม่สนับสนุนการก่อการร้าย และอีกอย่างกรณีที่ไทยกำลังปรับปรุงให้เป็นไปตามเกณฑ์ของ FATF กฎหมายก็อยู่ระหว่างการพิจารณาของสภาผู้แทนราษฎรแล้ว
“เรื่องนี้ก็ไม่ได้เป็นปัญหากับการทำธุรกรรมการเงินของไทยมากนัก เพราะเท่าที่ได้รับรายงานเรื่องอุปสรรคธุรกรรมการเงินระหว่างประเทศ ก็ไม่ได้รุนแรงอะไรนัก อีกอย่างไทยไม่ได้สนับสนุนการก่อการร้าย จึงไม่มีความยากลำบากอะไรเป็นพิเศษในการทำธุรกรรมการเงิน แต่อาจจะมีบ้างในบางราย เพราะอเมริกามีกฎหมายของเขา ที่อาจขอดูเป็นกรณี ซึ่งก็เป็นไปตามกฏระเบียบเขา เรื่องพวกนี้ถ้าเราแก้ไขได้ ไม่ขัดกฎหมายเรามากนัก ก็ควรทำ ไทยจะได้ไม่ดิตเกรย์ลิส แต่ตอนนี้ผมไม่ได้ยินว่าการทำธุรกรรมไทยจะติดปัญหาอะไรเป็นกอบเป็นกำ แต่ก็ยอมรับว่าเป็นเรื่องเชื่อเสียงประเทศ ซึ่งการติดเกรย์ลิสมันก็ไม่ค่อยดี แต่ไม่น่าจะเป็นปัญหารุนแรงมาก” นายประสารกล่าว